**Ministru kabineta noteikumu projekta**

**„Grozījumi Ministru kabineta 2011. gada 21. jūnija noteikumos Nr. 491 „Mājas (istabas) dzīvnieku reģistrācijas kārtība”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Projekts šo jomu neskar. |
| **I. Tiesību akta projekta izstrādes nepieciešamība** |
| 1. | Pamatojums | 1. Veterinārmedicīnas likuma 59. panta 17. punkts un pārejas noteikumu 30. punkts.2. Ministru prezidenta 2019. gada 17. decembra rezolūcija Nr. 12/2019-JUR-269. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban Ministru kabineta 2011. gada 21. jūnija noteikumos Nr. 491 „Mājas (istabas) dzīvnieku reģistrācijas kārtība” (turpmāk – noteikumi Nr. 491):1) noteikta prasība suņa īpašniekam (juridiskai personai – pilnvarotai personai) nodrošināt, lai sunim tiktu implantēta mikroshēma un suns tiktu reģistrēts Lauksaimniecības datu centra mājas (istabas) dzīvnieku reģistra datubāzē (turpmāk – datubāze) līdz sešu mēnešu vecuma sasniegšanai;2) noteikts, ka Lauksaimniecības datu centrs izdara izmaiņas reģistrētajā informācijā, pamatojoties uz dzīvnieka īpašnieka iesniegumu, administratīvu aktu vai tiesas nolēmumu;3) noteikts, ka no 2015. gada 1. jūlija suņa īpašnieks (turētājs) suņa atsavināšanas gadījumā nodrošina, lai sunim tiktu implantēta mikroshēma un tas tiktu reģistrēts datubāzē uz atsavinātāja vārda, izņemot suni, kas tiek atsavināts pastāvīgai turēšanai ārvalstīs;4) noteikta forma mājas (istabas) dzīvnieka reģistrācijas veidlapai un ziņojumam par reģistrētu mājas (istabas) dzīvnieku.1. 2019. gada 24. decembrī spēkā stājušies grozījumi Veterinārmedicīnas likumā, kas nosaka:1) pienākumu dzīvnieku īpašniekiem vai turētājiem nodrošināt, lai suns ir apzīmēts ar mikroshēmu un reģistrēts Lauksaimniecības datu centra mājas (istabas) dzīvnieku reģistra datubāzē līdz četru mēnešu vecumam (59. panta 17. punkts);2) Ministru kabinetam ne vēlāk kā līdz 2020. gada 29. februārim izdarīt grozījumus noteikumos Nr. 491 (pārejas noteikumu 30. punkts).Ar Ministru prezidenta 2019. gada 17. decembra rezolūciju Nr. 12/2019-JUR-269 zemkopības ministram uzdots līdz 2020. gada 29. februārim sagatavot un noteiktā kārtībā iesniegt Ministru kabinetā Veterinārmedicīnas likuma (2019. gada 28. novembra likuma „Grozījumi Veterinārmedicīnas likumā” redakcijā) pārejas noteikumu 30. punktā minēto tiesību akta projektu, attiecīgi nodrošinot Ministru kabinetam dotā uzdevuma izpildi.Saistībā ar minēto:a) no noteikumiem Nr. 491 tiek svītrota norma, kas dublē Veterinārmedicīnas likuma 59. panta 17. punktā noteikto prasību nodrošināt suņa apzīmēšanu ar mikroshēmu un reģistrēt to datubāzē līdz noteikta vecuma sasniegšanai (17. punkts);b) tiek pilnveidots valsts pārvaldes pakalpojums “Mājas (istabas) dzīvnieku reģistrēšana”, un ir jāizdara grozījumi noteikumos Nr. 491, nosakot, ka suņa īpašnieks (juridiskai personai – pilnvarota persona) vai turētājs (ja īpašnieks to pilnvarojis) nodrošina suņa apzīmēšanu ar mikroshēmu un reģistrāciju datubāzē. Šis pakalpojums tiek sniegts, izmantojot gan klātienes, gan neklātienes kanālus.Ziņas par dzīvnieka īpašnieku un turētāju no personas datu apstrādes viedokļa tiek apstrādātas, lai par noteikumu Nr. 491 uzraudzību un kontroli atbildīgajām institūcijām dotu iespēju īstenot tām noteikto uzdevumu un noteikt suņa atbilstību reģistrācijas prasībām, kā arī nodrošināt reģistrētu mājas (istabas) dzīvnieku izsekojamību – iespēju noteikt reģistrēta mājas (istabas) dzīvnieka turēšanas vietu, dzīvnieka īpašnieku vai turētāju un notikumus ar reģistrētu mājas (istabas) dzīvnieku (dzīvnieks ir sterilizēts, vakcinēts pret trakumsērgu, pazudis, atrasts, nomiris vai eitanazēts).2. Noteikumos Nr. 491 nepieciešams paredzēt iespēju Lauksaimniecības datu centram reģistrēt dzīvnieka turētāju un izdarīt izmaiņas reģistrētajā informācijā par dzīvnieka turētāju un turēšanas vietu gadījumos, kad mājas (istabas) dzīvnieka īpašnieks (fiziska persona) uz laiku nespēj pildīt tam noteiktos pienākumus (piemēram, ir ievietots ārstniecības iestādē, ir aizturēts vai atrodas apcietinājumā) vai ir miris, bet mantojuma tiesības vēl nav apstiprinātas, un kāda persona labprātīgi apņemas kļūt par minētā dzīvnieka turētāju līdz brīdim, kad mājas (istabas) dzīvnieka īpašnieks spēj pildīt dzīvnieka īpašniekam noteiktos pienākumus vai tiek apstiprinātas mantojuma tiesības. Šāda iespēja nodrošina dzīvnieka aprūpi un neuzliek slogu pašvaldībām segt izdevumus par dzīvnieka ievietošanu un turēšanu patversmē. Saistībā ar minēto tiek pilnveidots valsts pārvaldes pakalpojums “Reģistrēta mājas (istabas) dzīvnieku īpašumtiesību maiņas reģistrācija”. Minētais pakalpojums tiek sniegts, izmantojot gan klātienes, gan neklātienes kanālus. Izmaiņas reģistrētajā informācijā par dzīvnieka turētāju un turēšanas vietu minētajos gadījumos ieviesīs Lauksaimniecības datu centrs pēc iesnieguma saņemšanas no personas, kas apņemas kļūt par dzīvnieka turētāju. Ievērojot minēto, noteikumos Nr. 491 jāparedz veids, kādā mājas (istabas) dzīvnieka turētājs informē Lauksaimniecības datu centru par mājas (istabas) dzīvnieka turētāju un turēšanas vietas maiņu, un prasība Lauksaimniecības datu centram reģistrēt šo informāciju.3. Patlaban noteikumu Nr. 491 23.2 apakšpunktā noteiktā prasība no 2015. gada 1. jūlija suņa īpašniekam (turētājam) suņa atsavināšanas gadījumā nodrošināt, lai sunim tiktu implantēta mikroshēma un tas tiktu reģistrēts datubāzē uz atsavinātāja vārda (izņemot suni, kas tiek atsavināts pastāvīgai turēšanai ārvalstīs). Tā kā minētā norma dublē Veterinārmedicīnas likuma 59. panta 17. punktā iekļauto pienākumu un Veterinārmedicīnas likums neparedz Ministru kabinetam noteikt atkāpes no 59. panta 17. punkta pienākumiem, noteikumu Nr. 491 23.2 apakšpunkts ir svītrojams.4. Kontekstā ar Valsts iestāžu juridisko dienestu vadītāju 2019. gada 14. novembra sanāksmē nolemto (protokols Nr. 3 2. §) noteikumos Nr. 491 izvērtēta iespēja noteikt vienīgi mājas (istabas) dzīvnieka reģistrācijas veidlapā un ziņojumā par reģistrētu mājas (istabas) dzīvnieku iekļaujamās informācijas saturu un apjomu. Minēto veidlapu dizains un forma jau pašlaik ir publicēti Lauksaimniecības datu centra tīmekļvietnē, kā arī Lauksaimniecības datu centrs ir sagatavojis projektā noteiktajam informācijas saturam un apjomam atbilstošus precizējumus mājas (istabas) dzīvnieka reģistrācijas veidlapā, un tie Lauksaimniecības datu centra tīmekļvietnē tiks ievietoti līdz ar projekta spēkā stāšanos. Patlaban mājas (istabas) dzīvnieka reģistrācijas veidlapā un ziņojumā par reģistrētu mājas (istabas) dzīvnieku attiecībā uz dzīvnieka turēšanas vietas adresi saskaņā ar piezīmi norādāma adrese, kurā dzīvnieks tiek turēts ilgāk nekā sešus mēnešus gadā. Pēc projekta spēkā stāšanās veidlapās šāda piezīme netiks iekļauta. Piezīmes svītrošana neietekmēs par noteikumu Nr. 491 uzraudzību un kontroli atbildīgajām institūcijām iespēju īstenot tām noteikto uzdevumu un noteikt suņa atbilstību reģistrācijas prasībām, kā arī nodrošinās reģistrētu mājas (istabas) dzīvnieku izsekojamību. Ievērojot minēto, ir jāsvītro noteikumu Nr. 491 pielikumi un nav nepieciešams noteikt pārejas pasākumus.Minētās problēmas noteikumu projekts atrisinās pilnībā. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā noteiktais tiesiskais regulējums attiecas uz:1) suņu īpašniekiem, ja suni tur turētājs;2) suņu turētājiem, ja suņa īpašnieks tos pilnvaro suņa reģistrācijai;3) kaķu un mājas (istabas) sesku īpašniekiem, ja īpašnieks izvēlas reģistrēt dzīvnieku un šo dzīvnieku tur turētājs;4) kaķu un mājas (istabas) sesku turētājiem, ja dzīvnieka īpašnieks tos pilnvaro dzīvnieka reģistrācijai;5) pašvaldību darbiniekiem (pilnvarotajām personām), Pārtikas un veterinārā dienesta darbiniekiem, veterinārārstiem, Lauksaimniecības datu centra darbiniekiem.Patlaban Lauksaimniecības datu centra mājas (istabas) dzīvnieku reģistra datubāzē reģistrēti 147 090 mājas (istabas) dzīvnieku (140 871 suns, 6116 kaķu un 103 seski). 2019. gadā datubāzē tika reģistrēti 18566 suņi, 1696 kaķi un 17 seski.Patlaban Lauksaimniecības datu centra mājas (istabas) dzīvnieku reģistra datubāzē informācija par mājas (istabas) dzīvnieka turētāju netiek norādīti. |
| 2. | Tiesiskā regulējuma ietekme uz tautsaimniecību un administratīvo slogu | Tiesību akta projekts nepalielina administratīvo slogu un nerada atbilstības izmaksas uzņēmējiem.Administratīvās izmaksas mājas (istabas) dzīvnieku īpašniekiem var radīt informācijas sniegšana par dzīvnieka turētāju.Administratīvās izmaksas mājas (istabas) dzīvnieku turētājiem var radīt informācijas sniegšana par dzīvnieku, tā īpašnieku un turētāju.Administratīvās izmaksas Lauksaimniecības datu centra darbiniekiem, veterinārārstiem un pašvaldību darbiniekiem var radīt informācijas norādīšana par dzīvnieka turētāju.Projekta izpilde nemaina Lauksaimniecības datu centra funkcijas un uzdevumus, neprasa papildu materiālos un cilvēkresursus. |
| 3. | Administratīvo izmaksu monetārs novērtējums | Administratīvo izmaksu novērtējums mērķgrupai, ko veido juridiskas personas, nepārsniedz 2000 *euro* gadā, bet fiziskām personām – 200 *euro*.Administratīvās izmaksas Lauksaimniecības datu centram saistībā ar informācijas ievadīšanu datubāzē par mājas (istabas) dzīvnieka turētāju:C = (F x L) x (N x B), kurC – informācijas ievadīšana datubāzē par mājas (istabas) dzīvnieka turētāju (*euro*);F – atalgojums darbiniekam, kas ievada informāciju datubāzē (*euro*/h);L – laiks, kāds nepieciešams attiecīgās informācijas ievadīšanai (h);N – informācijas par turētāju ievadīšanas gadījumu skaits gadā;B – informācijas ievadīšanas biežums gadā.Tā kā valstī netiek uzskaitīti mājas (istabas) dzīvnieku turētāji, administratīvās izmaksas ir aprēķinātas par vienu reģistrācijas gadījumu:C = (5,77 x 0,25h) x (1 x 1) = 1,44 *euro* |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Projekta izpilde nemaina Lauksaimniecības datu centra funkcijas un uzdevumus, neprasa papildu materiālos un cilvēkresursus. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par projektu un dotu iespēju izteikt viedokli, projekts pirms tā iesniegšanas Valsts sekretāru sanāksmē tika ievietots Zemkopības ministrijas un Ministru kabineta tīmekļvietnē. |
| 2. | Sabiedrības līdzdalība projekta izstrādē | Noteikumu projekts publicēts Zemkopības ministrijas tīmekļvietnes www.zm.gov.lv sadaļā „Sabiedriskā apspriešana” no 2020. gada 16. līdz 30. janvārim (pieejams: <https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-grozijumi-ministru-kabineta-2011-?id=875>) un Ministru kabineta tīmekļvietnē (pieejams: <https://www.mk.gov.lv/content/ministru-kabineta-diskusiju-dokumenti>). |
| 3. | Sabiedrības līdzdalības rezultāti | Pēc projekta ievietošanas Zemkopības ministrijas un Ministru kabineta tīmekļvietnē laikā no 2020. gada 16. līdz 30. janvārim iebildumi vai priekšlikumi par projektu no sabiedrības pārstāvjiem nav saņemti.2020. gada 24. februārī saņemta nodibinājuma “dzivniekupolicija.lv” vēstule “Par plānotajiem Grozījumiem Ministru kabineta 2011. gada 21. jūnija noteikumos Nr. 491 “Mājas (istabas) dzīvnieku reģistrācijas kārtība” ar iebildumiem, kas ņemti vērā daļēji. Nav ņemts vērā iebildums par anotācijas saturu attiecībā uz informāciju par Veterinārmedicīnas likuma 59. panta 17. punkta redakciju un būtību, jo anotācijā ir iekļauta informācija par pašreizējo situāciju un problēmām, kuru risināšanai tiesību akta projekts izstrādāts, kā arī ir norādīts tiesiskā regulējuma mērķis un būtība. Nav ņemts vērā iebildums par sešu mēnešu turēšanas vietas svītrošanu, jo minētais grozījums ir saskaņots ar Latvijas Pašvaldību savienību. Nav ņemts vērā iebildums projektā noteikt suņu apzīmēšanu un reģistrāciju kā vienotu procesu, jo Veterinārmedicīnas likuma 59. panta 17. punkts jau pašlaik nosaka suņu īpašniekiem vai turētājiem pienākumu nodrošināt gan suņa apzīmēšanu, gan reģistrāciju Lauksaimniecības datu centra mājas (istabas) dzīvnieku reģistra datubāzē. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests, Lauksaimniecības datu centrs, pašvaldības vai to pilnvarotas personas |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildei nav ietekmes uz Lauksaimniecības datu centra, Pārtikas un veterinārā dienesta un pašvaldību funkcijām un struktūru. |
| 3. | Cita informācija | Nav. |

Zemkopības ministrs K. Gerhards

Krēgere 67027639

ilze.kregere@zm.gov.lv